b"\n_START_ARTICLE_\nBatalla de Zornotza\n_START_SECTION_\nAntecedents\n_START_PARAGRAPH_\nA finals de 1807, Napole\xc3\xb3 va decidir que la monarquia de Carles IV, aliada per\xc3\xb2 independent, era ja de molt escassa utilitat i que seria molt m\xc3\xa9s convenient per als seus designis la creaci\xc3\xb3 d'un Estat sat\xc3\xa8l\xc2\xb7lit, i el Tractat de Fontainebleau de 1807, que van firmar autoritzava les tropes napole\xc3\xb2niques a creuar Espanya per tal d\xe2\x80\x99envair Portugal. _NEWLINE_Les primeres tropes franceses entren a Espanya per Catalunya el 10 de febrer de 1808, comandades pel general Guillaume Philibert Duhesme en direcci\xc3\xb3 a Val\xc3\xa8ncia. Posteriorment entrarien les tropes de Joseph Chabran, que ocupen el Castell de Sant Ferran de Figueres, Honor\xc3\xa9 Charles Reille i Laurent Gouvion Saint-Cyr. El 13 de febrer de 1808, les tropes de Duhesme i Giuseppe Lechi entren a Barcelona. Els francesos van prendre Pamplona el 16 de febrer, i el general Joachim Murat va arribar a Burgos el 13 de mar\xc3\xa7 de 1808 cam\xc3\xad de Madrid per obtenir la seva adhesi\xc3\xb3. L'abril de 1808 Napole\xc3\xb3 despr\xc3\xa9s d'aconseguir l'abdicaci\xc3\xb3 de Carles IV i Ferran VII a Baiona, va nomenar rei el seu germ\xc3\xa0 Josep I Bonaparte._NEWLINE_Iniciada la revolta amb l'aixecament del 2 de maig de 1808 i les ren\xc3\xbancies successives de Carles IV i el seu fill Ferran al tron d'Espanya en favor de Napole\xc3\xb3 Bonaparte. La derrota de les tropes napole\xc3\xb2niques el juliol a la Batalla de Bail\xc3\xa8n va tenir greus conseq\xc3\xbc\xc3\xa8ncies per a l'esfor\xc3\xa7 b\xc3\xa8l\xc2\xb7lic franc\xc3\xa8s. La not\xc3\xadcia es va estendre per tota la pen\xc3\xadnsula, i l'arribada dels anglesos i la reorganitzaci\xc3\xb3 dels ex\xc3\xa8rcits espanyols que planejaven l'atac de Madrid va for\xc3\xa7ar el rei Josep I Bonaparte a abandonar Madrid i retirar tot l'ex\xc3\xa8rcit m\xc3\xa9s enll\xc3\xa0 de l'Ebre._NEWLINE_Napole\xc3\xb3 va haver de tornar a Espanya de nou amb un nombr\xc3\xb3s ex\xc3\xa8rcit per consolidar el seu domini i orden\xc3\xa0 al mariscal Claude Victor Perrin, i al general Fran\xc3\xa7ois Joseph Lefebvre que bloquegessin Blake mentre ell avan\xc3\xa7ava cap a Burgos.\n_START_SECTION_\nLa batalla\n_START_PARAGRAPH_\nDespr\xc3\xa9s de l'ocupaci\xc3\xb3 de Bilbao per l'ex\xc3\xa8rcit de Gal\xc3\xadcia de Joaqu\xc3\xadn Blake el 12 d'octubre i va avan\xc3\xa7ar fins a Durango, i el 31 d'octubre, Fran\xc3\xa7ois Joseph Lefebvre va desobeir les ordres de Napole\xc3\xb3 i va llan\xc3\xa7ar el seu IV Cos a un atac prematur contra Blake, que es dirigia de Reinosa al Pa\xc3\xads Basc, interceptant-lo a Zornotza. Blake es va veure profundament superat per l'aparici\xc3\xb3 de les forces franceses i va prendre mesures immediates per retirar les seves tropes i canons. La infanteria espanyola, que lluitava sense suport d'artilleria, fou derrotada r\xc3\xa0pidament, per\xc3\xb2 escap\xc3\xa0 de bon ordre a Balmaseda, mentre els francesos entren a Bilbao.\n_START_SECTION_\nConseq\xc3\xbc\xc3\xa8ncies\n_START_PARAGRAPH_\nNapole\xc3\xb3 es dirigeix de Vit\xc3\xb2ria a Madrid, derrotant als espanyols a Gamonal i fent de Burgos el quarter general. El 12 de novembre, revistades les tropes, va anunciar el perd\xc3\xb3 i l'amnistia general als espanyols que en un mes a comptar de l'entrada a Madrid, deposessin les armes i renunciessin a qualsevol alian\xc3\xa7a i comunicaci\xc3\xb3 amb els anglesos. Napole\xc3\xb3 va partir cap a Madrid, deixant al seu germ\xc3\xa0 Josep a la ciutat. Els espanyols van ser incapa\xc3\xa7os d'expulsar els francesos per la seva derrota a la batalla de Tudela el 23 de novembre i els francesos avan\xc3\xa7aren de nou sobre Madrid. Derrotaren pocs dies despr\xc3\xa9s els espanyols a la batalla de Somosierra, i entraren a la capital el 4 de desembre, mentre Saragossa era assetjada."